Murtovarkaudet Sörnäisissä
Murtovarkaudet Sörnäisissä.

(STT) Jo noin viikon päivät on Helsingissä, erittäinkin Sörnäisissä, keskellä päivää tehty murtoja työläisten asuntoihin, kellareihin ja ullakkokonttoreihin ja anastettu asunnoista pääasiallisesti vaatetavaroita ja rahaa, kellareista ruokatavaroita ja ullakkokonttoreista vaatetavaroita 10 - 200 mk:n arvosta. Varkaat ovat tavallisesti toimineet 2 - 3-miehisissä joukkueissa menetellen siten, että he ovat kuljeksineet asunnolta asunnolle ja soitelleet ovikelloa tai kopistaneet ovelle sekä, ellei ole tultu avaamaan ja asukkaat niinmuodoin ovat otaksutavasti olleet poissa, murtautuneet sisälle. Tällöin on tavallisesti yksi jäänyt pitämään vahtia. Yksistään tiistaina oli Sörnäisissä tehty kolmattakymmentä murtoa. - Työläisten, joiden monasti on pakko työnsä takia jättää päivisin asuntonsa tyhjäksi, on syytä ryhtyä heidän vallassaan oleviin varovaisuustoimenpiteisiin murtojen ehkäisemiseksi. Etsivä poliisi puolestaan on ryhtynyt erinäisiin toimiin asiassa.

[Lähde: Uusi Suometar 8.3.1917 sivu 4]

Anonyymi
Helsinki
Rikokset
Uusi Suometar
1917